**R E L A C I O N**

**PËR**

**PROJEKTVENDIMIN**

**“PËR**

**MIRATIMIN E UNIFORMËS, SHENJAVE DALLUESE DHE MODELIT TË DOKUMENTIT INDIVIDUAL TË IDENTIFIKIMIT, NGJYRËN, SHENJAT DHE PËRDORIMIN E MJETEVE LËVIZËSE TË POLICISË BASHKIAKE”**

1. **QËLLIMI I PROJEKT AKTIT DHE OBJEKTIVAT QË SYNOHEN TË ARRIHEN**

Projektvendimi ka për qëllim zbatimin e kërkesave të ligjit ligjit nr. 89/2022 “Për Policinë Bashkiake për përcaktimin e paraqitjes, formës dhe shenave dalluese të uniformës, modelit të dokumentit individual të identifikimit si edhe përcaktimin e ngjyrës, shenjave dhe përdorimin e mjeteve lëvizëse të Policisë Bashkiake

Nëpërmjet këtij projektvendimi synohet përmirësimi i prezantimit në detyrë të punonjësit, nëpërmjet paraqitjes së uniformës dhe shenjave dalluese, duke ruajtur ngjyrat ekzistuese, e njëkohësisht duke siguruar një uniformë sa më funksionale e të përshtatshme për mbrojtjen e trupit, në vartësi të stinës.

Përdorimi i shenjave identifikuese, për Policinë Bashkiake dhe mjetet e tyre ka si qëllim identifikimin e punonjësit të Policisë Bashkiake dhe mjeteve të tyre gjatë kryerjes së detyrës, krijimin e kushteve lehtësuese gjatë ushtrimit të veprimtarisë, rritjen e ndjenjës së përgjegjësisë morale dhe integritetit shoqëror të punonjësit të policisë, në ruajtjen e etikës, dinjitetit dhe figurës së tij.

1. **VLERËSIMI I PROJEKT AKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Projektvendimi është pjesë përbërëse e paketës ligjore të reformës për Policinë Bashkiake, e cila është në përputhje me programin politik të Këshillit të Ministrave, si dhe të Ministrisë së Brendshme, pasi prioriteti i qeverisë është forcimi i vetëqeverisjes qeverisjes vendore nëpërmjet plotësimit të bazës ligjore të funksionit të rendit dhe sigurisë publike, më konkretisht hartimin e kuadrit nënligjor.

Reforma e plotë e ndërmarrë nga qeveria, për këtë strukturë, do të realizohet nëpërmjet miratimit të të gjithë akteve nënligjore në zbatim të ligjit 89/2022 “Për Policinë Bashkiake”.

1. **ARGUMENTIMI I PROJEKT AKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Nëpërmjet miratimit të këtijprojektvendimi synojmë që prezantimi publik i Policisë Bashkiake të bëhet nëpërmjet uniformës dhe mjeteve lëvizëze, që kanë shenjat dalluese të identifikimit. Policia Bashkiake, si pjesë e strukturës së bashkisë, e cila angazhohet në zbatimin e detyrave që i ngarkon ligji organik për vetëqeverisjen vendore, vendimet e këshillit bashkiak, akte të nxjerra nga kryetari i bashkisë, si dhe çdo akt tjetër ligjor dhe nënligjor

Miratimi i projektaktit do të bëjë të mundur një uniformë, sa më funksionale, duke rritur prakticitetin në përdorim të tyre gjatë punës e shërbimit nga punonjësit e Policisë Bashkiake.

Normat e furnizimit me uniformë për drejtuesin dhe punonjësit e Policisë Bashkiake, përcaktohen me Vendim të Këshillit Bashkiak, kjo në respektim të autonomisë vendore.

Efektet e pritshme të këtij projektvendimi do të jenë pozitive, pasi synohet përmirësimi i vazhdueshëm i kushteve të punës, shërbimit, trajnimit e stërvitjes së punonjësve, nëpërmjet furnizimit me uniformë sa më funksionale e cilësore.

1. **VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projektvendimi është hartuar në përputhje me Kushtetutën e Republikës së Shqipërisë me ligjin nr. 89/2022 “Për Policinë Bashkiake” dhe është në harmoni të plotë me legjislacionin në fuqi.

1. **VLERËSIMI I SHKALLËS SË PËRAFRIMIT ME *ACQUIS COMMUNAUTAIRE* (PËR PROJEKT AKTET NORMATIVE)**

Projekt Rregullorja nuk synon përafrimin me *acquis communitaire* të Bashkimit Evropian.

1. **PËRMBLEDHJE SHPJEGUESE E PËRMBAJTJES SË PROJEKT AKTIT**

Projektvendimi është i përbërë nga 6 (gjashtë) pika:

Në pikën 1, përcaktohet miratimi i paraqitjes se uniformës dhe shenjave dalluese të Policisë Bashkiake, sipas lidhjes nr. 1.

Në pikën 2 përcaktohet miratimi i modelit të dokumentit individual të identifikimit të Policisë Bashkiake, sipas lidhjes nr. 2.

Në pikën 3, përcaktohet ngjyra, shenjat dhe përdorimi i mjeteve lëvizëse të Policisë Bashkiake, sipas lidhjes nr. 3.

Në pikën 4, përcaktohen specifikimet, kushtet teknike të zbatimit të objekteve të uniformës të Policisë Bashkiake, si dhe normat e furnizimit miratohen me Vendim të Këshillit Bashkiak.

Në pikën 5 përcaktohet shfuqizimi i Urdhrit nr. 52, datë 29.04.2003 i Ministrit të Pushtetit Vendor dhe Decentralizimit “Për miratimin e uniformës së Policisë së Bashkisë dhe Komunave”.

Në pikën 6, përcaktohet zbatimi i këtij vendimi nga organet e njësive të vetëqeverisjes vendore.

**VII. PERSONAT DHE INSTITUCIONET QË KANË KONTRIBUAR NË HARTIMIN E PROJEKTVENDIMIT**

Projektvendimi është hartuar me kontributin kryesor të grupit të punës ngritur me urdhërin e Ministrit të Brendshëm nr. 31 datë 07.03.2023 “*Për ngritjen e grupit të punës për hartimin e dy projektevendimeve “Për organizmin dhe funksionimin e Policisë Bashkiake” dhe “Për përcaktimin e uniformës, shenjave dalluese, modelit të dokumentit individual të identifikimit dhe elementët e automjeteve të Policisë Bashkiake*”, por sqarojmë se grupi i punës ka parë vetëm vlefshëmrinë ligjore të projektvendimit, ndërsa paraqitja dhe forma të uniformave dhe automjetet, janë hartuar nga Policia Bashkiake Tiranë, duke marrë në konsideratë nevojën dhe punën që ata kryejnë, të dërguara me email datë 22.05.2023.

Projektvendimi do të dërgohet për mendim pranë Ministrisë së Drejtësisë, Ministrisë së Financave dhe Ekonomisë, shoqatave të njësive të vetëqeverisjes vendore, si dhe te Këshilli Konsultativ Qeveri Qendrore - Vetëqeverisje Vendore.

**VIII. RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Kjo projekt rregullore nuk ka efekte financiare për buxhetin e shtetit, pasi do të përballohet nga buxhetet e njësive të vetëqeverisjes vendore.

 **PROPOZUESI**

 **MINISTRI**

 **BLEDAR ÇUÇI**S.

Konceptoi: A.Xhaferi

Pranoi: A.Dekavelli

Miratoi: A.Laska

 M.Cuka

Konfirmoi: E.Hoti

Data: 19.06.2023

dData: